Anholt januar 2021

Til Chefkonsulent

Rune Hellegaard Christensen, Norddjurs kommune

Anholt borgerforening vil gerne ansøge om, at Norddjurs kommune og B45 i samarbejde projektere 2 nye lejeboliger på Anholt på de tilladte maks. 115 kvm. Det haster, da der lige er trådt en ny støtte ordning i kraft fra regeringen og dens støttepartier om engangstilskud til etablering af almene boliger på småøerne. I samme lovændring er der også givet mulighed for at økommunerne kan godkende overskridelse af det fastsatte maksimumbeløb for anskaffelsessum af almene boliger på småøerne. Man kan læse hele bekendtgørelse på Trafik- bygge og boligstyrelsens hjemmeside under BEK nr. 2136 af 21/12/2020

Ved små-øer forstås ikke-landfaste øer, der fungerer som helårs samfund med under 1.200 beboere. Det drejer sig om: Agersø, Anholt, Askø, Avernakø, Barsø, Birkholm, Bjørnø, Baagø, Drejø, Egholm, Endelave, Fejø, Femø, Fur, Hjarnø, Hjortø, Lyø, Mandø, Nekselø, Omø, Orø, Sejerø, Skarø, Strynø, Tunø, Venø og Aarø.

På Anholt her vi gennem flere år oplevet mangel på lejeboliger, når nye tilflyttere har ønsket at flytte til øen for at starte på nyt arbejde eller starte egen virksomhed op. Ind imellem oplever vi, at folk der flytter til øen, har boet til fremleje i flere midlertidige boliger. Det har medført usikkerhed om fremtiden og flere flytninger, hvilket har været en stressfaktor for hele familien.

Anholt er i den situation at færgeselskabet og skolen beslaglægger mange af de almennyttige boliger til deres ansatte. Skolen råder over to lejeboliger som altid er udlejet og færgeriet råder pt. over 4-5 boliger..

Anholt borgerforening har de sidste år søgt kommunens kontaktudvalg for Anholt opførelse af nye lejeboliger, men vi har hver gang fået afslag, fordi anskaffelsessummen for lejeboliger på en afsidesliggende ø, som Anholt ville blive for høj. Det nye lovforslag giver mulighed, for at man ikke skal holde sig inden for det maksimale beløb vedtaget pr. kvm. prisen for almennyttige boliger. Det er en stor fordel for os, for her på Anholt kan man ikke overholde den vedtagne kvm. Pris pga:

* udgiften til færgetransport til øen
* Udetillæg til håndværkerne
* Lang rejsetid til og fra øen for håndværkere og andre tilknyttede et byggeri.
* Grundpriserne

Anholt Borgerforening ønsker derfor kommunens hjælp til at Anholt kan tage første skridt i retning af et bredere boligudbud på øen, så vi kan fremtidssikre helårslivet på øen.

Vi er presset af, at mange arvinger til familiens huse på Anholt ønsker deres bolig omdannet til flexbolig, hvilket har reduceret boligudbuddet meget på øen.

Desuden ligger kvm. prisen på Anholt også i den høje ende, sammenlignet med andre øer.

Hvis man ser på kvm. Prisen på de solgte boliger i 2020 på øer med eget postnummer, så ligger den på 4.174kr. (i alt 38 solgte boliger) På Anholt er kvm. prisen mere end det dobbelte, fordi mange ønsker sommerhus på øen og derfor presses prisen op på helårshusene.

Hvis Anholt skal have moderne boliger i fremtiden, vil vi også gerne indtænke så mange miljø rigtige ting i husene som teknologien tillader i 2021,

-Toilet skyld med opsamlet vand

-varmegenvinding af udluftning

-solceller på taget, da Anholt er et af de steder der har flest soltimer i Danmark.

Lille co2 udslip

Miljø rigtige materialer

Med venlig hilsen

Anholt Borgerforening